**Broj: 711-I-644-P-384-18/19-02-11**

Zagreb, 18. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom neanonimne prijave mogućeg sukoba interesa dužnosnice Marije Pejčinović Burić, potpredsjednice Vlade Republike Hrvatske i ministrice vanjskih i europskih poslova**, na 35. sjednici, održanoj 18. siječnja 2019.g. donosi sljedeću:

**ODLUKU**

**Postupak za odlučivanje o sukobu interesa protiv dužnosnice Marije Pejčinović Burić, potpredsjednice Vlade Republike Hrvatske i ministrice vanjskih i europskih poslova, povodom sudjelovanja u EU projektu čija je zadaća bila pružiti tehničku pomoć u prilagodbi zakonodavstvu Republike Srbije EU, neće se pokrenuti, s obzirom da ne postoje okolnosti koje bi ukazivale na moguću povredu odredbi ZSSI-a.**

Obrazloženje

Povjerenstvo je 19. studenog 2018. g. zaprimilo neanonimnu prijavu mogućeg sukoba interesa podnesenu protiv dužnosnice Marije Pejčinović Burić, potpredsjednice Vlade Republike Hrvatske i ministrice vanjskih i europskih poslova, koja je zaprimljena u knjizi ulazne pošte Povjerenstva pod brojem: 711-U-3288-P-384/18-01-2, povodom koje se vodi predmet broj P-384/18.

U prijavi se u bitnom navodi kako je dužnosnica u razdoblju od 2013.g.-2016.g. radila za Vladu Republike Srbije, dok je trenutno predsjednica Povjerenstva Vlade Republike Hrvatske za praćenje provedbe prijelaznih mjerila u pregovaračkim poglavljima 23. i 24. o pristupanju Republike Srbije EU u kojem kao predsjednica nije sazvala niti jedan sastanak, čime je, prema podnositelju, postupala nesavjesno i neodgovorno te je narušila povjerenje građana.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske), dužnosnici u smislu navedenog Zakona. Stoga je i Marija Pejčinović Burić, povodom obnašanja dužnosti potpredsjednice Vlade Republike Hrvatske i ministrice vanjskih i europskih poslova obvezna postupati sukladno odredbama ZSSI-a.

Uvidom u registar dužnosnika kojeg ustrojava i vodi Povjerenstvo utvrđeno je kako dužnosnica Marija Pejčinović Burić obnašala dužnost državne tajnice u Ministarstvu vanjskih i europskih poslova u razdoblju od 22. studenog 2016.g. do 19. lipnja 2017.g. te da od 19. lipnja 2017.g. obnaša dužnost Potpredsjednice Vlade Republike Hrvatske i Ministrice vanjskih i europskih poslova.

Povjerenstvo je povodom navoda u prijavi utvrdilo kako je iz medija razvidno da se dužnosnica Marija Pejčinović Burić u povodu predmetnih okolnosti javno očitovala kako nije radila za Vladu Republike Srbije već na projektu EU čija je zadaća bila pružiti pomoć Republici Srbiji u prilagodbi zakonodavstva EU. U tom smislu utvrđeno je kako je dužnosnica od 2013.g. do 2016.g. radila kao team-leader na projektu EK PLAC koji je u sastavu IPA projekta predstavljao tehničku pomoć Republici Srbiji vezanu uz prilagodbu zakonodavstva Republike Srbije europskom zakonodavstvu, čime projekt doprinosi postizanju europskih standarada kao uvjeta koji svaka zemlja kandidat za članstvo u EU mora ostvariti.

Povjerenstvo uvodno napominje kako je dužnosnica u predmetnom projektu sudjelovala u vremenu dok nije obnašala javnu dužnost, odnosno dok nije bila dužnosnica u smislu ZSSI-a. Međutim, usprkos tome, Povjerenstvo je stajališta, što je i iznosilo u nekim svojim ranijim aktima, kako dužnosnici mogu sudjelovati u međunarodnim projektima koji za cilj imaju jačanje kapaciteta strane države u pregovorima s EU.

Analizirajući predmetni projekt koji je dostupan na internetskim stranicama utvrđeno je kako je dužnosnica Marija Pejčinović Burić kao voditeljica projekta imala poslove koji se tiču upravljanjem projekta što nije podrazumijevalo analize koje su radili posebni eksperti, već se brinula o tehničkoj pomoći u smislu osiguravanja eksperata za određena područja koja su bila dio izvođenja samog projekta. Nadalje, osiguravala je nesmetano izvršavanje projekta kao i pružala pomoć u analizi koju vrstu eksperata za koje područje je potrebno osigurati, a što proizlazi iz same uloge svakog voditelja projekta. U konačnici, uloga team-leadera je i odobravanje pojedinih dijelova projekta i projekta kao cjeline kao i odobravanje i potpisivanje ekspertima.

Iz sadržaja projekta razvidno je da se isti bavio tehničkom pomoći u 13 različitih resora u unaprjeđivanju zakonodavstva Republike Srbije i usklađivanjem sa zakonodavstvom EU pa tako i s poglavljem 23 i 24, što je predstavljalo 9,5% cijelog projekta. Teme koje su obrađivane su: Horizontalni pregled i analiza relevantnih antikorupcijskih zakona, Jačanje kapaciteta oblasti poglavlja 23 i 24, Zaštita podataka, Kazneni zakon vezan uz zaštitu žena od nasilja, E-government, i manjinska prava vezana uz romsku nacionalnu manjinu.

S druge strane, utvrđeno je kako je dužnosnica po funkciji, kao ministrica vanjskih i europskih poslova članica, odnosno predsjednica Povjerenstva za praćenje provedbe prijelaznih mjera u pregovaračkim poglavljima 23. i 24. o pristupanju Republike Srbije EU i to Odlukom vlade od 19. srpnja 2016.g. Naime, Vlada Republike Hrvatske održala je u utorak, 19. srpnja 2016. telefonsku sjednicu na kojoj je donijela Odluku o osnivanju Povjerenstva za praćenje provedbe prijelaznih mjerila u pregovaračkim poglavljima 23. i 24. o pristupanju Republike Srbije Europskoj uniji. Zadaće Povjerenstva su: praćenje provedbe obveze ukidanja zakonodavstva kojim je Republika Srbija arbitrarno proširila svoju nadležnost za procesuiranje ratnih zločina na susjedne države; praćenje uspostave i funkcioniranja cjelovitog zakonodavnog okvira za zaštitu manjinskih prava u Republici Srbiji, te predlaganje i provedba odluka za potpuno ispunjavanje ove preuzete obveze Republike Srbije; praćenje provedbe obveze Republike Srbije da bez diskriminacije žrtvama rata osigura prava, pristup pravdi i pravosuđu, uključujući pravo na naknade štete, te predlaganje i provedba odluka za potpuno ispunjavanje ove preuzete obveze Republike Srbije; praćenje provedbe obveze Republike Srbije da u potpunosti surađuje u identifikaciji i otkrivanju sudbine nestalih osoba. Povjerenstvom predsjedava ministar vanjskih i europskih poslova, odnosno u slučaju spriječenosti, ministar pravosuđa u svojstvu zamjenika predsjednika. Članovi Povjerenstva su: ministar branitelja, ministar financija, ministar obrane, ministar unutarnjih poslova, savjetnik za vanjsku politiku predsjednika Vlade Republike Hrvatske, savjetnik za vanjsku politiku Predsjednice Republike Hrvatske, predstojnik Ureda Vijeća za nacionalnu sigurnost, predstojnik Državnog ureda za Hrvate izvan Republike Hrvatske i glavni državni odvjetnik.

Iz gore navedenog jasno proizlazi da je sadržaj tema koje je uključivao predmetni projekt različit od predmeta kojim se bavi Povjerenstvo za praćenje provedbe prijelaznih mjerila u pregovaračkim poglavljima 23. i 24. o pristupanju Republike Srbije Europskoj uniji. Stoga rad dužnosnice na predmetnom projektu nije u neposrednoj ili posrednoj vezi sa zadacima koje navedeno Povjerenstvo, kao Vladino tijelo ima te da ta dva zaduženja nisu ni u kakvoj korelaciji.

Povjerenstvo zaključuje kako je dužnosnica radeći na predmetnom projektu provodila politiku EU u smislu potrebe i zalaganja da svaka država kandidat za članstvo u EU mora dosegnuti standarde EU, a da ovakvi projekti služe da kroz tehničku pomoć osiguraju učinkovitije ostvarivanje tog cilja. Navedeni cilj, u tom segmentu, nije u suprotnostima s interesima Republike Hrvatske kao države članice EU.

Nadalje, navodi u prijavi koji se odnose na održavanje sjednica Povjerenstva za praćenje provedbe prijelaznih mjerila u pregovaračkim poglavljima 23. i 24. o pristupanju Republike Srbije Europskoj uniji ne upućuju na moguću povredu odredbi ZSSI-a. Naime, sadržaj predmetnog međunarodnog projekta različit je od uloge i zadaće predmetnog Povjerenstva kojeg je osnovala Vlada Republike Hrvatske, a na čijem čelu je dužnosnica. Isto tako, redovitost sazivanja sjednica Povjerenstva za praćenje provedbe prijelaznih mjerila u pregovaračkim poglavljima 23. i 24. o pristupanju Republike Srbije Europskoj uniji nije predmet koji s obzirom na odredbe ZSSI-a može propitivati ovo Povjerenstvo.

Slijedom navedenog, nisu utvrđene okolnosti koje bi upućivale da je dužnosnica Marija Pejčinović Burić povodom sudjelovanja u EU projektu čija je zadaća bila pružiti tehničku pomoć u prilagodbi zakonodavstvu Republike Srbije EU, kao niti u svojstvu predsjednice Povjerenstva za praćenje provedbe prijelaznih mjerila u pregovaračkim poglavljima 23. i 24. o pristupanju Republike Srbije Europskoj uniji počinila povredu odredbi ZSSI-a te je donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnica Marija Pejčinović Burić, elektroničkom dostavom
2. Podnositelj prijave, poštom
3. Objava na internetskoj stranici Povjerenstva
4. Pismohrana